钦定古今图书集成/明伦汇编/皇极典/第175卷 > 有虞氏
## 钦定古今图书集成/明伦汇编/皇极典/第175卷 > 有虞氏

### 帝舜受唐禅即天子位

按《书经尧典》：帝曰：“咨四岳，朕在位七十载，汝能庸命
巽朕位。”岳曰：“否德忝帝位。”曰：“明明扬侧陋，师锡。”帝曰：
“有鳏在下。”曰“虞舜。”帝曰：“俞。予闻如何？”岳曰：“瞽子。父顽，
母嚚，象傲，克谐以孝，烝烝乂不格奸。”帝曰：“我其试哉。
女于时观厥刑于二女，釐降二女于妫汭，嫔于虞。”帝
曰：“钦哉。”　《舜典》曰：“若稽古帝舜曰：‘重华协于帝，濬哲
文’”明，温恭允塞。元德升闻，乃命以位。慎徽五典，五典
克从，纳于百揆，百揆时叙，宾于四门，四门穆穆。“纳于
大麓，烈风雷雨弗迷。”帝曰：“格，汝舜，询事考言，乃言底
可绩。”三载，汝陟帝位。舜让于德，弗嗣。正月上日，受终
于文祖。

〈蔡传〉“上日”，朔日也。《受终》者，尧于是终帝位之事，而舜受之也。《文祖》者，尧始祖之庙也。

“在璿玑玉衡，以齐七政。”肆类于上帝，禋于六宗，望于
山川，遍于群神，辑五瑞。既月乃日，觐四岳群牧，班瑞
于群后。岁二月，东巡守至于岱宗，柴，望秩于山川，肆
觐东后。协时月正日，同律、度量衡，修五礼，五玉三帛，
二生一死，贽如五器。卒乃复。五月，南巡守至于南岳，
如岱礼。八月，西巡守至于西岳，如初。十有一月朔，巡
守至于北岳，如西礼。归格于艺祖，用特五载一巡守。
群后四朝，敷奏以言，明试以功，车服以庸。肇十有二
州，封十有二山，濬川，象以典刑。“流宥五刑，鞭作官刑，
扑作教刑，金作赎刑。眚灾肆赦，怙终贼刑。钦哉，钦哉，
惟刑之恤哉！”流共工于幽州，放驩兜于崇山，窜三苗
于三危，殛鲧于羽山，四罪而天下咸服。二十有八载，
帝乃殂落。百姓如丧考妣。三载，四海遏密八音。“月正
元日，舜格于文祖。”

〈蔡传〉月正，正月也。元日，朔日也。苏氏曰：“舜受终告摄

此告即位也

按《史记·五帝本纪》：“虞舜者，名曰重华，重华父曰瞽叟，
瞽叟父曰桥牛，桥牛父曰句望，句望父曰敬康，敬康
父曰穷蝉，穷蝉父曰帝颛顼，颛顼父曰昌意，以至舜
七世矣。自从穷蝉以至帝舜，皆微为庶人。舜父瞽叟
盲而舜母死，瞽叟更娶妻而生象。象傲，瞽叟爱后妻
子，常欲杀舜，舜避逃，及有小过则受罪。顺事父及后”
母与弟，日以笃谨，匪有懈。舜，冀州之人也。舜耕历山，
渔雷泽，陶河滨，作什器于寿丘，就时于负夏。舜父瞽
叟顽，母嚚，弟象傲，皆欲杀舜。舜顺适不失子道，兄弟
孝慈，欲杀不可得，即求常在侧。舜年二十，以孝闻，三
十而帝尧问可用者，四岳咸荐，虞舜曰：“可。”于是尧乃
以二女妻舜，以观其内；使九男与处，以观其外。舜居
妫汭，内行弥谨。尧二女不敢以贵骄，事舜亲戚甚有
妇道。尧九男皆益笃。舜耕历山，历山之人皆让畔；渔
雷泽，雷泽上人皆让居陶河滨，河滨器皆不苦。窳一
年而所居成聚，二年成邑，三年成都。尧乃赐舜𫄨衣
与琴，为筑仓廪，予牛羊。瞽叟尚复欲杀之，使舜上涂
廪，瞽叟从下纵火焚廪，舜乃以两笠自捍而下去，得
不死。后瞽叟又使舜穿井，舜穿井为匿空旁出。舜既
入深，瞽叟与象共下土实井，舜从匿空出去，瞽叟、象
喜，以舜为已死。象曰：“本谋者象。”象与其父母分。于是
曰：“舜妻尧二女与琴，象取之牛羊仓廪予父母。”象乃
止舜宫居，鼓其琴。舜往见之，象鄂不怿，曰：“我思舜，正
郁陶。”舜曰：“然，尔其庶矣。”舜复事瞽叟，爱弟弥谨。于是
尧乃试舜《五典》，百官皆治。昔高阳氏有才子八人，世
谓之八恺。高辛氏有才子八人，世谓之八元。舜举八
恺，使主后土，以揆百事，莫不时序。举八元使布五教
于四方：父义，母慈，兄友，弟恭，子孝，内平外成。昔帝鸿
氏有不才子，掩义隐贼，好行凶慝，天下谓之“浑沌。”少
皞氏有不才子，毁信恶忠，崇饰恶言，天下谓之“穷奇。”
颛顼氏有不才子，不可教训，不知话言，天下谓之“梼
杌。”此三族，世忧之。至于尧，尧未能去。缙云氏有不才
子，贪于饮食，冒于货贿，天下谓之“饕餮。”天下恶之，比
之“三凶。”舜宾于四门，乃流四凶族，迁于四裔，以御魑
魅。尧知舜之足授天下，尧老，使舜摄行天子政。巡狩，
舜得举。用事二十年，而尧使摄政。摄政八年而尧崩。
三年丧毕，让丹朱，天下归舜。

按：《竹书纪年》：“帝舜元年己未，帝即位，居冀。”